Die kraaie gaap in Engeland, FrankrykArgieffoto (Foto: Gerd Altmann/Pixabay) ŉ Hittegolf-waarskuwing is Maandag vir Brittanje en Frankryk uitgereik toe die kwik tot byna rekordvlakke gestyg het. Temperatuur van 38 °C is Maandag in Londen aangeteken – net minder as die algehele rekord van 38,7 °C. Meteoroloë in Engeland het gewaarsku dat die kwik Dinsdag vir die eerste keer 40 grade kan haal. The Sun-koerant het sy nuusdekking oor die hitte gedeel as “British Bake Off” en berig dat die hitte die Verenigde Koninkryk selfs warmer maak as Ibiza waar temperatuur Maandag slegs 30 grade gehaal het. “Dit maak mens bietjie bang,” het Karina Lawford (56) aan AFP gesê waar sy langs die see in Tankerton aan die noordelike Kent-kus gaan stap het. Sy sê die hitte herinner haar aan Australië waar sy woon. Dave Williams, ŉ 64-jarige loodgieter, het egter die omvattende nuusdekking oor die hittegolf afgelag. “Gaan net aan met julle lewens,” het hy aan AFPTV gesê. “Hulle praat asof ons nog nooit ŉ somer gehad het nie.” Abu Bakr, ŉ bankier, het ook die Britse hittegolf in perspektief geplaas. “Ek kom van Soedan af,” het hy gesê terwyl hy op Brighton-strand uitgespan het. “Veertig, vyf-en-veertig grade is die norm. Hierdie is so goed as wat dit kan wees.” Intussen spook brandbestryders in die suidweste van Frankryk met twee massiewe brande wat reeds uiterste verwoesting gesaai het. Groot spanne brandbestryders en ŉ vloot brandbestrydingsvliegtuie is al ses dae lank besig om die brande onder beheer te bring. Weervoorspellers het 15 Franse departemente op die hoogste waarskuwingsvlak geplaas vir uiterste temperature, insluitend in die westelike Brittany-streek waar die kwik Maandag waarskynlik 40 grade sal haal – byna twee keer die gewone gemiddelde temperatuur in Julie. Teen vroegmiddag het die Atlantiese kusdorp Brest reeds ŉ rekordtemperatuur van 35,2 °C, wat in 1949 aangeteken is, geklop. Die Europese hittegolf, wat na die noorde versprei, is die tweede hittegolf wat dele van die suidweste van die vasteland binne ŉ paar weke tref. Veldbrande in Frankryk, Griekeland, Portugal en Spanje het reeds duisende hektaar verwoes en duisende inwoners en vakansiegangers genoop om te vlug. In Frankryk se Landes-woud, in die suidwestelike Aquitaine-streek, sal die temperatuur Maandag meer as 42 grade haal, het voorspeller Olivier Proust gesê.